Document ID: 32008D0233

KOMISIJAS LĒMUMS
(2008. gada 17. marts),
ar ko groza Lēmumu 2004/558/EK par Padomes Direktīvas 64/432/EEK ieviešanu attiecībā uz papildu garantijām Kopienas iekšējā liellopu tirdzniecībā sakarā ar liellopu infekciozo rinotraheītu un atsevišķu dalībvalstu iesniegto izskaušanas programmu apstiprināšanu
(izziņots ar dokumenta numuru K(2008) 1004)
(Dokuments attiecas uz EEZ)
(2008/233/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1964. gada 26. jūnija Direktīvu 64/432/EEK par dzīvnieku veselības problēmām, kas ietekmē liellopu un cūku tirdzniecību Kopienā (1), un jo īpaši tās 9. panta 2. punktu,
tā kā:
(1)
Direktīvas 64/432/EEK 9. pantā paredz, ka dalībvalsts, kas ir ieviesusi obligāto valsts kontroles programmu attiecībā uz kādu infekcijas slimību, kas minēta šīs direktīvas E pielikuma II daļā, var iesniegt attiecīgo programmu apstiprināšanai Komisijā. Minētajā pantā paredz arī to papildu garantiju noteikšanas kārtību, kuras var pieprasīt attiecībā uz Kopienas iekšējo tirdzniecību.
(2)
Komisijas 2004. gada 15. jūlija Lēmums 2004/558/EK, ar ko īsteno Padomes Direktīvu 64/432/EEK attiecībā uz papildu garantijām Kopienas iekšējā liellopu tirdzniecībā sakarā ar liellopu infekciozo rinotraheītu un atsevišķu dalībvalstu iesniegto izskaušanas programmu apstiprināšanu (2), apstiprina 1. tipa liellopu herpesvīrusa (BHV1) infekcijas izskaušanas programmas, kuras minētā lēmuma I pielikumā uzskaitītās dalībvalstis iesniegušas par minētajā pielikumā uzskaitītajiem reģioniem un kurām saskaņā ar Direktīvas 64/432/EEK 9. pantu piemēro papildu garantijas sakarā ar BHV1.
(3)
Čehijas Republika tagad ir iesniegusi programmu, kuras mērķis ir visā valsts teritorijā izskaust BHV1 infekciju. Minētā programmas atbilst Direktīvas 64/432/EEK 9. panta 1. punktā paredzētajiem kritērijiem. Minētajā programmā turklāt paredzēti noteikumi par liellopu kustību valsts mērogā, un šie noteikumi ir līdzvērtīgi dažās dalībvalstīs vai to reģionos īstenotajiem noteikumiem, ar kuriem minētajās dalībvalstīs un reģionos veiksmīgi izskausta slimība.
(4)
Ir jāapstiprina Čehijas Republikas iesniegtā programma un saskaņā ar Direktīvas 64/432/EEK 9. pantu iesniegtās papildu garantijas.
(5)
Tādēļ attiecīgi jāgroza Lēmuma 2004/558/EK I pielikums.
(6)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2004/558/EK I pielikumu aizstāj ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2008. gada 17. martā

Labels: 3
0
18
6